Diari Oficial de la Generalitat Valenciana


Sumari del DOGV 6009, del 08-05-2009 (2009/4986)

RESOLUCIÓ de 5 de maig de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Centre per al Desenvolupament Tecnològic Industrial i l'Institut de la Petita i Mitjana Indústria de la Generalitat.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6009

Data del DOGV
:   08-05-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/4986


Data del document
:   05-05-2009

Organisme emissor
:   Conselleria de Presidència

Tipus de document
:   Resolució

Descriptors 

:   * cooperació administrativa
    * oficina d'informació
    * centre d'investigació
    * recerca i desenvolupament
    * administració central
    * innovació
    * investigació industrial

RESOLUCIÓ de 5 de maig de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Centre per al Desenvolupament Tecnològic Industrial i l'Institut de la Petita i Mitjana Indústria de la Generalitat. [2009/4986]  
El Centre per al Desenvolupament Tecnològic Industrial (CDTI) i l'Institut de la Petita i Mitjana Indústria de la Generalitat (IMPIVA) han subscrit, després de la tramitació prèvia reglamentària, el 30 d'octubre de 2008, un conveni de col·laboració per a la incorporació de l'IMPIVA a la xarxa de Punts d'Informació sobre Investigació, Desenvolupament i Innovació (PI+D+i).  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0461/2009, i que figura com a annex d'esta resolució.  
València, 5 de maig de 2009.- El director general de Relacions amb les Corts i Secretariat del Consell: Ángel Mompó Romero.  
Conveni de col·laboració entre el Centre per al Desenvolupament Tecnològic Industrial i l'Institut de la Petita i Mitjana Indústria de la Generalitat Valenciana  
Madrid, 30 d'octubre de 2008  
Reunits:  
D'una part: Maurici Lucena Betriu, en la seua qualitat de director general del Centre per al Desenvolupament Tecnològic Industrial (d'ara en avant, CDTI), Entitat de Dret Públic creada pel RDL 8/1983, de 30 de novembre, càrrec que exercix en virtut del nomenament efectuat pel ministre d'Indústria, Turisme i Comerç, de data 1 de juliol de 2004 (segons disposa l'art. 13.1 del RD 1406/86, de 6 de Juny). Actua segons els poders que li han sigut atorgats en la reunió del Consell d'Administració del CDTI, celebrada l'1 de juliol de 2004 i protocol·litzats davant del notari de Madrid Ignacio Paz-Ares Rodríguez, amb data 5 de juliol de 2004, amb el núm. de protocol 1.726.  
D'una altra part: Daniel Moragues Tortosa, en la seua qualitat de director general de l'Institut de la Petita i Mitjana Indústria de la Generalitat Valenciana (d'ara en avant, IMPIVA), Entitat de Dret Públic creada per Llei 2/1984, de 10 de maig, càrrec que exercix en virtut del nomenament efectuat pel Decret 96/2007, de 6 de juliol, del Consell. Actua en este acte en virtut de delegació de firma conferida per la Resolució de 18 d'octubre de 2007, de la presidenta de l'IMPIVA.  
Exposen:  
Primer. Que el CDTI és una Entitat Pública Empresarial, adscrita al Ministeri de Ciència i Innovació, encarregada de la gestió i desenvolupament de la política d'innovació tecnològica de l'esmentat Ministeri, les funcions de la qual es troben regulades en el Reial Decret 1406/1986, de 6 de juny, pel qual s'aprova el seu Reglament d'actuació.  
Entre les seues funcions, el CDTI té encomanada la promoció del desenvolupament tecnològic de les empreses espanyoles, per mitjà de l'impuls de l'execució de projectes I+D+i, disposant de diversos instruments de finançament privilegiada. Així mateix, promociona la transferència de tecnologia en l'àmbit empresarial, i exercix la representació d'Espanya en diferents organismes i programes internacionals.  
Segon. Que l'IMPIVA es configura com una Entitat de dret públic de la Generalitat, de les previstes en el paràgraf segon de l'article 5.2 del Text Refós de la Llei d'Hisenda Pública de la Generalitat, amb personalitat jurídica pròpia i plena capacitat d'obrar per al compliment dels seus fins, adscrita a la Conselleria d'Indústria, Comerç i Innovació.  
Els fins de l'IMPIVA són l'impuls i execució de la política de la Generalitat, en relació amb la xicoteta i mitjana empresa industrial, i el seu objectiu fonamental la promoció de la innovació, impulsant el desenvolupament i millora de la mitjana i xicoteta empresa industrial valenciana.  
Tercer. Amb data 27 de gener de 2006 el Consell de Ministres va ser informat sobre la creació de la Xarxa de punts d'informació sobre I+D+i.   
A partir del dit moment es va plantejar la creació d'una Xarxa denominada PI+D+i (Punts d'informació sobre Investigació, Desenvolupament i innovació) que cobriria tots els àmbits administratius, des dels programes locals als europeus i tots els àmbits de la innovació tecnològica. Esta Xarxa està gestionada i coordinada pel CDTI.  
La finalitat de la dita Xarxa és assessorar les empreses i emprenedors per a orientar-los sobre les línies de suport públic a la I+D+i més convenients, independentment de l'àmbit administratiu a què pertanga i en funció de les característiques dels seus projectes tecnologicoempresarials. La seua posada en marxa i desenvolupament ha sigut executada pel CDTI.  
L'esmentada Xarxa està estructurada en tres nivells successius i simultanis per a garantir un servici eficaç:  
Nivell N1: Comprén servicis d'informació i assessorament prestats pels denominats Agents Locals, pertanyents a entitats distribuïdes per tot el territori espanyol incorporades a la Xarxa.  
Nivell N2: Està integrat per Agents de Suport, que estan prestant un servici de Nivell 1 i oferixen a més un assessorament més especialitzat i donen suport al Nivell N1 en aquelles peticions d'informació que, per la seua naturalesa o grau de complexitat (consultes, incidències, etc.) no puguen ser resoltes pels Agents Locals.  
Nivell N3: Està compost per Supervisors, la labor dels quals consistix en la resolució de dubtes i incidències complexes, a més de la coordinació del funcionament i ferramentes de la Xarxa. Eixes funcions són exercides per tècnics del CDTI, amb experiència en la prestació de servicis d'assessorament a empreses orientats a la I+D+i i el seu finançament.  
Quart. Que en el present Conveni de Col·laboració s'entendrà el següent per cada un dels conceptes indicats més avall:  
Xarxa: Es referix a la Xarxa de Punts d'informació sobre I+D+i (PI+D+i).  
Punt PI+D+i: Es referix a l'entitat que presta el servici d'informació i/o assessorament dins de la Xarxa en un àmbit geogràfic determinat.  
Agent: Es referix a la persona que presta el servici d'informació i/o assessorament en el punt PI+D+i corresponent i per al nivell o nivells que li siguen assignats.  
Conveni: Es referix al present Conveni de Col·laboració firmat entre l'IMPIVA i el CDTI.  
Nivell N2 autonòmic: Es referix als Agents de Suport que exercixen les funcions del Nivell N2 en una Comunitat Autonòmica determinada.  
CRM: Ferramenta de gestió de sol·licituds que controla el flux i resolució d'incidències dins de la Xarxa a través d'accés electrònic.  
Mapa d'Ajudes: Aplicació informàtica que permet buscar de manera guiada les ajudes públiques existents en matèria d'I+D+i.  
Plataforma Virtual de Capacitació: Plataforma telemàtica que dóna suport per a la capacitació no presencial dels agents de la Xarxa.   
Escalat: Elevar a un nivell superior de la xarxa una sol·licitud no resolta en un nivell determinat per a la seua resolució.  
Quint. Que el CDTI i l'IMPIVA desitgen cooperar, per mitjà del present Conveni de col·laboració, per a la incorporació de l'IMPIVA a la Xarxa PI+D+i, a fi d'exercir les funcions corresponents al Nivell N2 autonòmic en la Comunitat Autònoma Valenciana, realitzant les funcions definides per al Nivell N2 (Agents de Suport) en el punt tercer.  
Que, a estos efectes, ambdós parts, reconeixent-se capacitat legal suficient, subscriuen el present Conveni de Col·laboració, atenint-se a les següents   
Clàusules:  
Primera. Objecte del conveni  
És objecte del present Conveni de Col·laboració, la incorporació de l'IMPIVA a la Xarxa coordinada pel CDTI, com a Punt PI+D+i, per a exercir les funcions d'assessorament i informació previstes en el Nivell 2 Autonòmic.  
Les funcions dels Agents de Suport inclouran tant les corresponents al Nivell 1 (Agents Locals), com les corresponents al Nivell 2 (Agents de Suport) a la Comunitat Autònoma Valenciana.  
Segona. Obligacions de les parts  
a) Obligacions de l'IMPIVA.  
1. L'IMPIVA es compromet a prestar el servici d'assessorament i informació (Nivell N1), així com a prestar servici de suport i informació (Nivell N2) als Agents de Nivell N1 sobre línies de suport públic a la I+D+i a les empreses, per mitjà de l'ús de mitjans humans i tècnics suficients. L'IMPIVA prestarà el dit suport per als programes de suport a la I+D+i d'àmbit autonòmic. Per a desenvolupar esta labor, l'IMPIVA destinarà dos dels seus treballadors com a Agents Locals (Nivell N1) a temps parcial i un com a Agent de Suport (Nivell N2) a temps parcial, amb formació i experiència suficient, a fi de prestar el servici d'una manera eficient, dins de la Xarxa a la Comunitat Autònoma Valenciana. En cap cas, la col·laboració prestada suposarà vinculació laboral dels Agents Locals o dels Agents de Suport de l'entitat amb el CDTI.  
2. L'IMPIVA es compromet que els Agents Locals destinats a donar servici a la Xarxa introduïsquen en el CRM totes aquelles consultes que siguen rebudes, ja siga per mitjà d'atenció telefònica, correu electrònic o atenció personal, relacionades amb el servici prestat per la Xarxa; i que els Agents de Suport gestionen i introduïsquen a través del CRM totes les consultes i incidències que els siguen escalades pels Agents de Nivell N1 a la Comunitat Autònoma Valenciana, ja siga per mitjà d'atenció telefònica, correu electrònic o atenció personal, relacionades amb el servici prestat per la Xarxa.   
3. El esmentat servici de suport sol·licitat pels Agents Locals haurà de prestar-se en un termini màxim de 3 dies hàbils. Les respostes a les sol·licituds escalades hauran de ser dirigides a l'Agent Local que li va escalar la sol·licitud, no podent en cap cas contestar directament el peticionari que va generar la sol·licitud, d'acord amb els procediments de la Xarxa.  
4. L'IMPIVA es compromet a promocionar, dins del seu àmbit d'actuació, la difusió de l'activitat de la Xarxa. Les dades introduïdes en el CRM podran ser utilitzades pel CDTI amb fins estadístics per a la realització d'anàlisi d'activitat i per a la gestió de la pròpia Xarxa.  
5. L'IMPIVA es compromet a posar en un lloc visible de la seua pàgina Web, el "bàner" de la Xarxa PI+D+i que serà proporcionat pel CDTI, i que donarà accés als servicis informatius i de suport de la Xarxa.   
6. L'IMPIVA es compromet que els seus Agents introduïsquen en el Mapa d'Ajudes a la I+D+i posat a disposició dels punts PI+D+i, a través del formulari existent a este efecte, aquelles ajudes d'àmbit local que per la seua proximitat geogràfica, coneixement "in situ" o falta de publicació en butlletins electrònics foren d'interés per a la comunitat involucrada en activitats d'I+D+i i no estigueren incloses automàticament en el Mapa d'Ajudes.  
7. L'IMPIVA es compromet a alimentar el sistema de Preguntes Freqüents de la Xarxa PI+D+i (Sistema FAQ "Frequently Asked Questions") referents als programes i ajudes per al finançament de la I+D+i d'àmbit autonòmic a la Comunitat Autònoma Valenciana.  
8. L'IMPIVA es compromet a facilitar als seus Agents connexió a Internet, els equips informàtics necessaris per a prestar el servici, així com una línia telefònica a què es redirigiran les consultes plantejades pels ciutadans del seu àmbit geogràfic.  
9. L'IMPIVA es compromet a comunicar al CDTI tan ràpidament com siga possible qualsevol alteració o modificació en la prestació del servici per part del punt PI+D+i.   
10. L'IMPIVA es compromet a sufragar en la seua totalitat els costos de personal, equipaments, locals i la resta de subministraments necessaris per a la prestació del servici.  
11. L'IMPIVA al seu torn podrà establir una relació de cooperació amb una altra entitat d'àmbit autonòmic per a delegar la prestació parcial dels servicis de suport de Nivell N2 autonòmic especificats en el present Conveni. En cap cas quedarien delegades les responsabilitats que es deriven d'este Conveni de Nivell N2 autonòmic. Esta relació haurà de quedar formalitzada per mitjà d'un Conveni de Col·laboració que haurà de ser notificat al CDTI per a la seua aprovació amb antelació a la posada en funcionament de l'esmentat servici.  
12. En un termini no superior a 15 dies naturals, després de la firma del present Conveni, l'IMPIVA haurà de notificar al CDTI el número telefònic a què es podran derivar les peticions telefòniques d'àmbit autonòmic.  
b) Obligacions del CDTI.  
1. El CDTI es compromet a donar accés als Agents Locals (N1) i als Agents de Suport (N2) de l'IMPIVA a les ferramentes de suport de la Xarxa: CRM, al Mapa d'Ajudes a la I+D+i i a la Plataforma Virtual de Capacitació.  
2. El CDTI es compromet, a través dels seus Supervisors pertanyents al Nivell N3, a col·laborar amb l'IMPIVA prestant assistència i coordinant el seu funcionament, així com a facilitar l'accés a la capacitació dels Agents Locals (Nivell N1) i dels Agents de Suport (Nivell N2) autonòmic, tant en matèria d'I+D+i com en els instruments d'ajudes públiques existents.  
3. El CDTI junt amb l'IMPIVA es compromet a la supervisió de les activitats realitzades pels Agents Locals (Nivell N1) i de Suport (Nivell N2), tal com siga acordat per la Comissió de Treball que els corresponga més avant. L'IMPIVA serà considerat com a membre permanent de la Comissió de Treball en què està inclosa la Comunitat Autònoma Valenciana.  
4. El CDTI i l'IMPIVA publicitaran en les seues respectives pàgines Web els servicis oferits per la Xarxa PI+D+i inclouran un enllaç al bàner corresponent que subministrarà el CDTI.  
5. El CDTI i l'IMPIVA es comprometen a informar-se mútuament sobre totes aquelles jornades de promoció de la Xarxa celebrades a la Comunitat Autònoma Valenciana.  
6. El CDTI es compromet a finançar el manteniment de totes aquelles ferramentes de programari que estime necessàries per al bon funcionament de la Xarxa, en especial el CRM, el Mapa d'Ajudes i la Plataforma Virtual de Capacitació.  
7. El CDTI assumirà els costos de viatge i allotjament per a dos persones de l'IMPIVA, relatius a jornades de capacitació de la Xarxa i promoguts pel Centre, prèvia convocatòria del CDTI.  
8. El CDTI posarà dins del seu portal Web i en un lloc destacat per a col·laboradors, un enllaç que done accés directe a la pàgina Web de l'IMPIVA.  
9. El CDTI facilitarà a l'IMPIVA l'accés a les estadístiques i a la informació de totes les sol·licituds tramitades per la Xarxa a la Comunitat Autònoma Valenciana.  
Tercera. Comissions de treball  
Amb l'objectiu d'aconseguir un desenvolupament adequat de la Xarxa i introduir els procediments de millora oportuns que garantisquen un servici universal de qualitat i homogeni en tots els punts PI+D+i, es constituiran Comissions de Treball en què participaran representants dels punts més actius.  
Es crearan un total de tres Comissions de Treball, agrupant cada una d'elles distintes comunitats autònomes.  
L'IMPIVA serà membre permanent de la Comissió de Treball de la Comunitat Autònoma a què pertany.  
L'estructura i el funcionament d'estes Comissions de Treball estaran regulades per unes Normes de Funcionament fixades pel CDTI, a les quals hauran de sotmetre's els seus membres.   
El CDTI serà membre permanent de les esmentades Comissions, havent de seleccionar dins del primer trimestre de cada any dos representants de punts PI+D+i de Nivell 1 per cada Comunitat Autònoma. La dita selecció es durà a terme entre aquelles entitats que hagueren mostrat una major activitat l'any anterior, tenint en compte els resultats obtinguts de la seua participació a partir del sistema estadístic del CRM. Esta selecció serà consensuada amb els Agents de Nivell 2 autonòmic, que seran membres permanents de les Comissions de Treball. En cas de no produir-se acord entre tots els membres permanents de la Comissió de Treball corresponent, prevaldrà el criteri que establisca el CDTI.  
Les esmentades Comissions de Treball estaran presidides per un representant del CDTI. Així mateix, el CDTI s'encarregarà de la secretaria d'estes.  
Les Comissions de Treball es reuniran amb caràcter ordinari almenys una vegada a l'any, sent responsabilitat del CDTI efectuar la convocatòria de les dites reunions a tots els membres de la Comissió, amb un termini d'antelació no inferior a 15 dies naturals.   
Així mateix, el CDTI podrà convocar una reunió amb caràcter extraordinari quan així ho estime oportú en funció de les necessitats, o a petició d'un o més dels membres de la Comissió, sempre que la dita petició estiga prou fonamentada i argumentada.  
Les funcions que assumiran les Comissions de Treball seran les següents:  
1. Anàlisi, valoració i proposta de millora de les ferramentes de suport per a la gestió, coordinació i prestació del servici de la Xarxa.  
2. Identificació, anàlisi i proposta de millors pràctiques a ser incorporades per la Xarxa.  
3. Totes aquelles que es consideren oportunes per al correcte desenvolupament del present Conveni.  
Les Comissions de Treball establides són les següents:  
Comissió de Treball I:   
Estarà composta per entitats PIDI ubicades en les comunitats autònomes de:  
- Andalusia  
- Castella-la Manxa  
- Extremadura  
- Galícia  
Comissió de Treball II:   
Estarà composta per entitats PIDI ubicades en les comunitats autònomes de:  
- Aragó  
- Balears  
- Cantàbria  
- Catalunya  
- La Rioja  
- Madrid  
- Navarra  
- País Basc  
Comissió de Treball III:   
Estarà composta per entitats PIDI ubicades en les comunitats autònomes de:  
- Astúries  
- Castella i Lleó  
- Canàries  
- Comunitat Valenciana   
- Múrcia  
- Ceuta i Melilla  
Quarta. Confidencialitat de la informació i propietat intel·lectual.  
El CDTI i l'IMPIVA es comprometen a assegurar la confidencialitat de totes les informacions contingudes en els documents que es puguen intercanviar o d'altres informacions relatives al present Conveni de Col·laboració. Es reconeixen com a dades expressament confidencials les dades econòmiques i comercials tant del CDTI com de l'IMPIVA.   
El CDTI i l'IMPIVA es comprometen a fer extensiu el deure de confidencialitat a tot col·laborador, o treballador per compte de tercers que poguera tindre accés a informació de naturalesa sensible.   
Els deures de confidencialitat derivats del que establix el present Conveni de Col·laboració subsistiran després de l'extinció d'este i de forma indefinida.  
Ambdós parts es comprometen a tornar o destruir la informació de caràcter confidencial demanada de l'altra part com a conseqüència d'este Conveni, sense que siga necessari instar requeriment previ per a això.  
Com a conseqüència d'este Conveni, no es deriva la cessió o transmissió a l'IMPIVA de cap dret d'explotació o ús (per si mateixa o per tercers) del programari allotjat pel CDTI, excepte acord fefaent en contra.  
L'IMPIVA s'obliga a no copiar, reproduir, o cedir informació o material facilitat pel CDTI, així com a no permetre a cap altra persona física o jurídica la còpia, reproducció, divulgació, distribució, o qualsevol altra forma d'explotació o ús, total o parcial, de la informació o materials facilitats en qualsevol moment.  
Tota informació relativa a les sol·licituds plantejades pels ciutadans en l'àmbit dels servicis prestats per la Xarxa PI+D+i, així com aquella intercanviada entre les parts firmants del present Conveni, tindrà caràcter confidencial. El dit caràcter es notificarà expressament als respectius empleats i es mantindrà el caràcter confidencial de la informació una vegada rescindit el present Conveni. Només podran ser publicables aquelles dades de tipus estadístic a nivell prou agregat i estudis que no comprometen la confidencialitat sobre les activitats realitzades pels punts PI+D+i corresponents.  
Quinta. Protecció de dades  
Els servicis objecte del present encàrrec professional es prestaran amb subjecció a la legislació vigent sobre protecció de dades de caràcter personal.   
A estos efectes ambdós parts subscriuen, de forma simultània al present Conveni, un Acord de regularització de l'accés i/o tractament de dades de caràcter personal que s'adjunta com a annex.  
Sexta. Tractament de dades  
Les dades personals del/dels compareixent/s utilitzats per a la firma del present Conveni estan emmagatzemades en un fitxer titularitat del CDTI, i seran tractades amb la finalitat de dur a terme la gestió, desenvolupament, compliment i control de la relació contractual, així com la realització de remissions de compliment obligatori. Les dades seran tractades i protegides d'acord amb el que disposa la Llei Orgànica 15/1999, de 13 de desembre, de Protecció de Dades de Caràcter Personal.  
El/els titular/s de les dades podran exercir els drets d'accés, rectificació, cancel·lació i oposició dirigint-se per escrit al CDTI al domicili següent: C/ Cid, núm. 4 (28645-Madrid).  
Sèptima. Entrada en vigor, duració i denúncia  
El present Conveni entrarà en vigor a partir de la data de la seua firma i tindrà una duració indefinida.  
Qualsevol de les parts podrà denunciar el present Conveni comunicant-ho per escrit a l'altra part amb una antelació, almenys, de tres mesos a la data en què haja de donar-lo per finalitzat.  
Octava. Modificació i interpretació del conveni  
Al llarg de la seua vigència, el present Conveni podrà ser modificat per acord exprés entre les parts, per mitjà de la subscripció de la corresponent Addenda, a fi d'incorporar les propostes de millora que s'hagen considerat pertinents per a l'èxit dels objectius previstos.  
Totes les qüestions que se susciten entre les parts per la interpretació del present Conveni, seran resoltes de comú acord entre elles. En el cas que tal acord no fóra possible, se sotmeten amb renúncia expressa del fur que resultara competent, als Jutjats i Tribunals de Madrid capital.  
I perquè conste i en prova de conformitat, ambdós parts firmen el present document en exemplar duplicat, en el lloc i la data abans indicats.  
Pel Centre per al Desenvolupament Tecnològic Industrial: Maurici Lucena Betriu.  
Per l'Institut de la Petita i Mitjana Indústria de la Generalitat Valenciana: Daniel Moragues Tortosa.  
ANNEX  
Acord de regularització de l'accés i/o tractament de dades de caràcter personal en la prestació de servicis al CDTI  
Madrid, 30 d'octubre de 2008  
Reunits:  
D'una part: Maurici Lucena Betriu, en la seua qualitat de director general del Centre per al Desenvolupament Tecnològic Industrial, (d'ara en avant, CDTI), Entitat de Dret Públic creada per RDL8/1983, de 30 de novembre, càrrec que exercix en virtut del nomenament efectuat pel ministre d'Indústria, Turisme i Comerç, de data 1 de juliol de 2004 (segons disposa l'art. 13.1 del RD 1406/86, de 6 de juny), que actua segons els poders que li han sigut atorgats en la reunió del Consell d'Administració del CDTI, celebrada l'1 de juliol de 2004 i protocol·litzats davant del notari de Madrid Ignacio Paz-Ares Rodríguez, amb data de 5 de juliol de 2004, amb el núm. de protocol 1.726.  
I d'una altra part: Daniel Moragues Tortosa, en la seua qualitat de director general de l'Institut de la Petita i Mitjana Indústria de la Generalitat Valenciana (d'ara en avant, IMPIVA), Entitat de Dret Públic creada per Llei 2/1984, de 10 de maig, càrrec que exercix en virtut del nomenament efectuat pel Decret 96/2007, de 6 de juliol del Consell, que actua en este acte en virtut de delegació de firma conferida per Resolució de 18 d'octubre de 2007, de la presidenta de l'IMPIVA.  
Ambdós parts es reconeixen, amb el caràcter que actuen, capacitat legal per a atorgar el present acord i  
Exposen:  
1r. Que el CDTI és una Entitat Pública Empresarial adscrita al Ministeri de Ciència i Innovació, les funcions de la qual es troben regulades en el Reial Decret 1406/1986, de 6 de juny, pel qual s'aprova el seu Reglament d'actuació, i és responsable i titular de diferents fitxers de dades de caràcter personal per a dur a terme esta activitat.   
2n. Que l'IMPIVA es configura com una Entitat de dret públic de la Generalitat, de les previstes en el paràgraf segon de l'article 5.2 del Text Refós de la Llei d'Hisenda Pública de la Generalitat, amb personalitat jurídica pròpia i plena capacitat d'obrar per al compliment dels seus fins, adscrita a la Conselleria d'Indústria, Comerç i Innovació.  
Els fins de l'IMPIVA són l'impuls i execució de la política de la Generalitat, en relació amb la xicoteta i mitjana empresa industrial, i es el seu objectiu fonamental la promoció de la innovació, impulsant el desenvolupament i millora de la mitjana i xicoteta empresa industrial valenciana.  
3r. Que el CDTI i l'IMPIVA han subscrit un Conveni de Col·laboració per a la incorporació de l'IMPIVA a la Xarxa PI+D+i, a fi d'exercir les funcions corresponents al Nivell N2 autonòmic en la Comunitat Autònoma Valenciana, realitzant les funcions definides per al Nivell N2 (Agents de Suport).  
4r. Que l'adequada prestació dels servicis esmentats en el paràgraf anterior podria requerir l'accés i tractament per part de l'IMPIVA dels fitxers que contenen dades de caràcter personal responsabilitat del CDTI, per la qual cosa en aplicació del que disposa la Llei Orgànica 15/1999, de 13 de desembre, de Protecció de Dades de Caràcter Personal (d'ara en avant, LOPD), resulta necessària la formalització d'un acord específic per a l'accés i tractament de les dades relatives a les persones físiques.  
5r. Que en virtut del que establix l'expositiu anterior, les parts convenen a subscriure el present acord de regularització de l'accés i/o tractament de dades de caràcter personal en la prestació de servicis al CDTI, amb subjecció a les següents:  
Clàusules:  
Primera. Constituïx l'objecte del present Acord determinar les condicions de seguretat i confidencialitat en les quals l'IMPIVA durà a terme l'accés i tractament de les dades de caràcter personal responsabilitat del CDTI per a la prestació dels servicis previstos en el Conveni subscrit amb data de hui entre ambdós parts.  
En virtut de l'article 2, apartats 2 i 3, del Reial Decret 1720/2007, de 21 de desembre, pel qual s'aprova el Reglament de desplegament de la Llei Orgànica 15/1999, de 13 de desembre, de Protecció de Dades de Caràcter Personal (d'ara en avant, Reial Decret 1720/2007, de 21 de desembre), i als efectes del present Acord, s'entendrà que, en tot cas es trobaran inclosos dins de l'àmbit d'aplicació de la LOPD i de la resta de normativa de desplegament, les dades de caràcter personal de les persones físiques de contacte en el cas de demanar-se més dades de les estrictament determinades per la normativa, i/o en el cas que el seu ús o tractament tinga com a finalitat o objecte a les pròpies persones físiques de contacte i no a la persona jurídica en què desenvolupen els seus servicis.  
Atés que en el compliment de la finalitat d'assessorament i informació a les empreses i entitats que accedixen al servici telemàtic d'assessorament personalitzat de la Xarxa PI+D+i poden arribar a demanar-se més dades que les determinades en l'article 2, apartat 2 del Reial Decret 1720/2007, de 21 de desembre, i que els usos o tractaments a realitzar sobre estes dades podrien arribar a excedir la finalitat de mer contacte de la persona jurídica, s'entendrà que estes dades i finalitats es troben dins de l'àmbit d'aplicació de la normativa de protecció de dades de caràcter personal.  
Tot això a fi de manifestar la bona fe, tant del CDTI com de l'IMPIVA, en el compliment de les obligacions i disposicions exigibles en matèria de protecció de dades de caràcter personal.  
Segona. D'acord amb l'article 12 de la LOPD, no es considerarà comunicació de dades l'accés de l'IMPIVA a estes dades personals contingudes en els fitxers responsabilitat del CDTI quan el dit accés i/o tractament siguen necessaris per a la prestació dels servicis contractats. A tals efectes, l'IMPIVA actuarà en qualitat d'encarregat del tractament d'acord amb la LOPD i únicament tractarà les dades d'acord amb les instruccions del CDTI i no els aplicarà o utilitzarà amb fi diferent del que figure en el present Acord, ni els comunicarà, ni tan sols per a la seua conservació, a tercers.   
A l'efecte del que preveu l'article 21 del Reial Decret 1720/2007, de 21 de desembre, el CDTI no autoritza la subcontractació per a la prestació dels servicis encomanats a l'IMPIVA que impliquen tractament de dades, la qual cosa es fa constar a l'efecte del que preveu este acord. En el supòsit de requerir-se la subcontractació per a la prestació de tots o algun dels servicis, serà necessària l'autorització prèvia i expressa del CDTI, que haurà de ser informat de la identitat de l'empresa a subcontractar i dels servicis a prestar, estant l'IMPIVA obligat a complir amb tots els requisits i obligacions establits en l'esmentat article 21 del Reial Decret 1720/2007, de 21 de desembre.  
En este cas, l'entitat subcontractista tindrà la consideració d'encarregada del tractament de les dades contingudes en els fitxers responsabilitat del CDTI, en els mateixos termes i condicions que l'IMPIVA, que està per tant, obligada per totes les disposicions previstes en la LOPD i el Reial Decret 1720/2007, de 21 de desembre.  
Tercera. Així mateix, l'IMPIVA garantix l'adopció de les mesures d'índole tècnica i organitzativa necessàries per a la seguretat de les dades, en els termes previstos pels articles 9 i 10 de la LOPD i, en especial, pel Reial Decret 1720/2007, de 21 de desembre. El nivell de seguretat a garantir serà el requerit legalment per les característiques de cada fitxer.  
Quarta. L'IMPIVA garantirà el compliment de totes les obligacions jurídiques i procedimentals previstes per al tractament de les dades en la LOPD i el Reial Decret 1720/2007, de 21 de desembre.  
Especialment, l'IMPIVA informarà i traslladarà al CDTI de qualsevol sol·licitud d'exercici dels drets d'accés, rectificació, cancel·lació o oposició que els titulars de les dades pogueren haver exercitat davant de l'IMPIVA, com a encarregat del tractament perquè el CDTI procedisca a donar resposta i compliment a estos drets.  
Quinta. Una vegada complida la prestació dels servicis objecte d'este acord, l'IMPIVA tornarà al CDTI les dades de caràcter personal del qual és responsable el CDTI, i que hagen pogut ser utilitzats durant la prestació dels servicis, així com qualsevol suport o documents en què conste alguna dada de caràcter personal o qualsevol tipus d'informació que s'haja generat durant, per a i/o per la prestació dels servicis de tractament de dades objecte del present Acord, destruint qualssevol còpies temporals i/o definitives que pogueren quedar emmagatzemades en l'organització de l'IMPIVA.  
Sexta. En el cas que l'IMPIVA destine les dades a una altra finalitat diferent de la determinada pel CDTI, els comunique a tercers o els utilitze incomplint les estipulacions d'este acord i les indicacions del CDTI, l'IMPIVA respondrà, personalment, de les infraccions en què haguera incorregut i tindrà la consideració de responsable del tractament a estos efectes.  
Sèptima. Quant a l'IMPIVA accedirà en remot als recursos del sistema d'informació i als suports que sostenen la Xarxa PI+D+i, i per tant a les dades de caràcter personal continguts en ell, l'IMPIVA es compromet a vetlar pel compliment per part del personal amb accés a estes dades, de totes les mesures de seguretat exigibles en funció del nivell de seguretat determinat per la normativa.  
El CDTI no autoritza a l'IMPIVA, la incorporació ni tractament de les dades de caràcter personal de la Xarxa PI+D+i en suports informàtics o sistemes d'informació fora dels locals d'ubicació dels fitxers responsabilitat del CDTI.  
Octava. Ambdós parts es comprometen a respectar, en el compliment de les obligacions que es deriven d'este Conveni, tota la legislació i normativa que resulte aplicable. Cada part haurà de fer front a la responsabilitat que es derive del seu propi incompliment en esta legislació i normativa. No obstant això, si l'actuació o omissió culpable o negligent directament o indirectament imputable a l'IMPIVA respecte de l'incompliment de les obligacions imposades pel present Conveni i per la legislació que resulta o resultara aplicable al present Conveni i, molt en particular, d'aquelles imposades i determinades per la LOPD, originara al CDTI danys, pèrdues, obligacions solidàries, gastos de qualsevol naturalesa, sancions, mesures coercitives, multes o altres quantitats sorgides o derivades de qualsevol reclamació, demanda, acció, pleit o procediment, siga civil, penal o administratiu, inclosos els procediments sancionadors incoats per l'Agència Espanyola de Protecció de Dades en què puga veure's involucrada, el CDTI tindrà dret a dirigir-se contra l'altra part per tots els mitjans legals al seu abast i reclamar qualssevol quantitats pels danys ocasionats per raó de la seua actuació o omissió, sense perjuí d'exercir qualssevol altres accions que en dret li corresponga.  
Novena. A l'efecte de la Llei Orgànica 15/1999, de 13 de desembre, de Protecció de Dades de Caràcter Personal, i atenent a les mateixes consideracions relatives a l'àmbit d'aplicació de l'esmentada Llei detallades en la Clàusula Primera del present Acord, els/les representants legals del CDTI i l'IMPIVA i les persones designades com a interlocutores de cada part contractant, reconeixen quedar-ne informades i consentir que les dades personals reflectides en el present Conveni, així com les que siguen generades durant la seua execució, seran necessàriament tractades en un/s fitxer/s responsabilitat del CDTI, amb domicili social en el carrer Cid núm. 4 (28308 Madrid) amb la finalitat de complir amb el desenvolupament, compliment i control de la relació contractual, així com per a dur a terme l'enviament de qualsevol tipus de documentació respecte d'això i el manteniment d'històrics de relacions contractuals i/o comercials. I reconeixen, així mateix, estar informats de l'existència d'un termini de 30 dies hàbils per a la revocació del consentiment als esmentats tractaments de dades, transcorregut el qual, si no hi ha cap comunicació respecte d'això, el CDTI entendrà que hi ha consentiment.  
El/la representant legal com el/la interlocutor/a podran revocar el seu consentiment dirigint-se per escrit al CDTI a través de la Bústia de Contacte disponible en la pàgina web del CDTI, o a l'adreça del domicili social en el carrer Cid núm. 4 (28273 Madrid).  
Els titulars de les dades es comprometen a comunicar al CDTI qualsevol variació de les dades arreplegades en este Conveni o els generats durant l'execució del mateix, a fi que el CDTI puga procedir a la esta actualització. Fins que no se li comunique el contrari, el CDTI entendrà que les dades que li són proporcionades són exactes, veraces i actuals.  
Tant el/la representant legal com el/la interlocutor/a podran exercitar els seus drets d'accés, rectificació, cancel·lació i oposició dirigint-se per escrit al CDTI a través de la Bústia de Contacte disponible en la pàgina web del CDTI en l'adreça indicada en el primer paràgraf, o en aquella que el substituïsca i es comunique en el Registre General de Protecció de Dades.  
Deu. El present Acord produirà efecte a partir de la data en què siga firmada per les parts. Quan procedisca, les disposicions alternatives o addicionals al present Conveni que les parts hagen acceptat per escrit es consideraran part del Conveni des del moment que es firmen i estiguen incorporades en ell. A pesar de la terminació del Conveni per qualsevol motiu, els drets i obligacions de les parts relatius a la confidencialitat de les dades personals seguiran vigents. Cas que alguna clàusula o part d'una clàusula del present Conveni es considere nul·la o anul·lable, tots les altres clàusules continuaran tenint tot el seu valor i eficàcia.  
Pel Centre per al Desenvolupament Tecnològic Industrial: Maurici Lucena Betriu.  
Per l'Institut de la Petita i Mitjana Indústria de la Generalitat Valenciana: Daniel Moragues Tortosa.